Imtella' Mejju 30, 2021 - Aġġornata 30 Ta' Mejju, 2021 10:34am Mara ta' dixxendenza Maltija fl-Awstralja weħlet il-ħabs wara li nstabet ħatja li serqet żewġt itfal meta ppożat ta' 'au pair' b'identità falza. Samantha Azzopardi ta' 32 sena qalet lill-koppja li jisimha Sakah u għandha 18-il sena. Qaltilhom li se tieħu lit-tfal għal picnic fl-istess lokalità, iżda minflok vjaġġat bihom u qasmet l-istat ta' Victoria, sakemm inqabdet minn detective. Dan ma kienx l-ewwel każ ta' Azzopardi, li hija magħrufa madwar id-dinja bħala frodista, wara sensiela ta' każijiet li fihom ippożat ta' tfajla taħt l-età f'xenarji differenti. Peress li għandha statura żgħira u kienet tidher anzjuża u tgerrem difrejha, ħafna nies kienu jemmnuha. Ritratt ta' Samantha Azzopardi li l-Pulizija Irlandiża ppublikat fl-2013 Filwaqt li f'ċertu każi ppożat bħala 'babysitter', f'każi oħra għamlitha ta' tfajla li ġiet ittraffikata jew abbużata, u xi drabi anki għamlet tabirruħha li hi tqila. Hija kienet anki toħloq profili fuq Facebook skont l-identità li tkun qed tassumi. Azzopardi qatt ma jidher li wettqet ir-reati biex tagħmel qligħ finanzjarju u qatt ma weġġgħet lil ħadd, bi psikjatra mqabbda mill-Qorti tikkonkludi li l-mara għandha disturbi mentali u toħloq identitajiet ġodda għaliha nnifisha biex taħrab minn tfulija trawmatika li kellha. Minkejja li weħlet sentejn ħabs, Azzopardi tista' tapplika għal parole u tinħeles mill-ħabs fi ftit jiem, peress li diġà qattgħet ħafna żmien arrestata.